Proteas se drome verpletterMarizanne Kapp Donderdag in Christchurch. (Foto: Sanka Vidanagama / AFP) Daar is ŉ ou uitdrukking in sport wat lui dat dit nie saak maak hoe jy begin nie, maar hoe jy eindig. Dit het die vrouekrieketspan van Engeland Donderdagoggend in Christchurch in Nieu-Seeland beklemtoon toe hy Suid-Afrika met 137 lopies in die tweede halfeindstryd van vanjaar se Wêreldbeker-toernooi vir vroue uitgeskakel het. Engeland, wat sy eerste drie wedstryde in die uitklopfase verloor het, het presteer toe dit saak gemaak het en speel nou in Sondag se eindstryd teen Australië. Dit nadat Engeland 293/8 in sy 50 boulbeurte aangeteken het en die Proteas vir slegs 156 lopies in 38 boulbeurte uitgeknikker het. Dit was nou ook die derde keer (in 2000, 2017 en vanjaar) dat hulle in die halfeindronde vasval. Die Proteas, wat in die groepfase net een wedstryd (teen Australië) verloor het, het hul swakste vertoning in agt wedstryde gelewer. Dit het begin toe Engeland met Danni Wyatt (129) en Sophia Dunkley (60) aan die stuur, die Proteas se boulaanval aan die gorrel geruk het. Shabnim Ismail (3/46), Marizanne Kapp (2/52) en Masabata Klaas (2/55) het skaflik gevaar, maar hulle het baie min ondersteuning van Chloe Tryon (0/70) en Ayabonga Khaka (1/66) ontvang. Toe die Proteas se groot lopiemaker Laura Wolvaardt (0) met die tweede bal gevang is en Lizelle Lee (2) weer misluk het, was die slag op 8/2 geslaan. Mignon du Preez (30), Lara Goodall (26) en Kapp (21) het nie sleg gevaar nie, maar iemand moes Wolvaardt se mantel oorneem en deurkolf, maar nie een kolwer kon die bobaasdraaier Sophie Ecclestone (6/36) baasraak nie. Dit was voor die hand liggend dat die meesterlike Wolvaardt die een of ander tyd ná vyf 50-talle en 433 lopies in agt kolfbeurte moes misluk, maar dalk het die span te veel op haar staatgemaak en oënskynlik nie ŉ plan B gehad om op terug te val nie.